SAID lê beslag op motor van byna R14 m.Foto: SAID Doeane-beamptes van die Suid-Afrikaanse Inkomstediens (SAID) het ŉ Ferarri F1-motor, wat ongeveer R13,9 miljoen werd is, onderskep toe daar gepoog is om die voertuig deur die Beitbrug-grenspos die land in te smokkel. Die SAID het Woensdag in ŉ verklaring gesê die eienaar van die motor het in 2014 probeer om die motor in Suid-Afrika in te bring. “Die eienaar het versuim om die korrekte invoerprosedures te volg, onder meer om die nodige invoertariewe en BTW te betaal. As gevolg daarvan is die voertuig drie jaar lank in ŉ doeane-pakhuis gehou omdat die eienaar nie die nodige doeane-prosedures kon finaliseer nie,” het die SAID gesê. In Februarie vanjaar het die voertuig se eienaar ŉ uitvoerverklaring ingedien om die motor deur die Beitbrug-grenspos na die Demokratiese Republiek van die Kongo te neem. Volgens die SAID is daar ŉ dag nadat die voertuig na die DRK geneem is, gepoog om dit weer deur dieselfde grenspos in Suid-Afrika in te smokkel. “Daar is op die voertuig beslag gelê en ŉ brief van voorneme is aan die eienaar in ooreenstemming met die Wet op Bevordering van Administratiewe Geregtigheid gestuur om hom in staat te stel om ŉ vertoë aan die SAID te rig.” Foto: SAID